พอดีเลิกกับแฟนคบมา9ปี เลยตอนนี้มีปัญหาเครียด อยู่คนเดียวไม่ได้ นอนไม่หลับ ตั้งใจจะนอนก็คิดมาก ร้องไห้ คลื่นไส้ ไม่หิวข้าว กินได้นิดหน่อย ไม่มีแรงอยากทำอะไรเลยค่ะ
สวัสดีค่ะ ariyaจากอาการดังกล่าวมา อาจมีภาวะซึมเศร้า โรคซึมเศร้า หรือการเปลี่ยนแ่ปลงทางอารมณ์จากความเครียดที่เกิดขึ้นได้ภาวะซึมเศร้าคือการที่มีความรู้สึกเศร้า เครียดจากเรื่องต่างๆในชีวิตไม่ว่าจะเป็นจากเรื่องส่วนตัว เรื่องในครอบครัว หรือการทำงาน ทำให้มีความรู้สึกไม่อยากจะทำอะไร ไม่อยากเข้าสังคม คิดมาก ร้องไห้คนเดียว รู้สึกเบื่อต่อสภาพความเป็นอยู่ ซึ่งภาวะซึมเศร้าจริงๆแล้วเป็นภาวะที่เกิดได้กับคนทั่วไปในสภาวะที่ต้องเผชิญกับความเครียด ความกดดัน แต่ในคนทั่วไปจะค่อยๆดีขึ้นเองเมื่อเวลาผ่านไป จะไม่เป็นเรื้อรัง จนรบกวนชีวิตและการเรียน การทำงานการวินิจฉัยว่าเป็นโรคซึมเศร้านั้น ก็คือมีภาวะซึมเศร้าติดต่อกันอย่างน้อย 2 อาทิตย์ขึ้นไป โดยไม่มีช่วงที่ดีขึ้นเลย มีความคิดอยากฆ่าตัวตาย อาจมีอาการเบื่ออาหาร หรือในบางรายก็จะไปรับประทานทานอาหารมากขึ้น น้ำหนักเปลี่ยนแปลงอย่างรวดเร็ว นอนน้อยหรือนอนมากกว่าปกติ และเก็บตัวมากจนไม่ออกไปทำงาน ไม่ออกไปเข้าสังคม อันนี้จึงจะจัดว่าเป็นโรคซึมเศร้าหากรู้สึกว่ามีอาการที่เข้าข่ายโรคซึมเศร้า ดังกล่าวมาได้ ควรไปพบแพทย์เพื่อตรวจเพิ่มเติม การมีปัจจัยเช่นการเลิกกับแฟนหรือสูญเสียคนรักเป็นสาเหตุทำให้เกิดภาวะซึมเศร้าขึ้นมาได้เช่นกันการดูแลตัวเองเบื้องต้น พยายามหากิจกรรมที่ชอบทำเพื่อเบี่ยงเบนความสนใจจากเรื่องเศร้า พูดคุยกับเพื่อนหรือคนในครอบครัวที่เราไว้ใจได้เพื่อระบายความทุกข์ ไม่เก็บตัวอยู่คนเดียวนานจนเกินไปเพราะจะทำให้ฟุ้งซ่านมากขึ้น